Λουίτζι Ακουίστι

Ο Λουίτζι Ακουίστι (ιταλ. Luigi Acquisti, 29 Μαρτίου 1745 – 4 Δεκεμβρίου 1823) ήταν Ιταλός γλύπτης, γνωστός κυρίως για τα νεοκλασικού στιλ έργα του.

Βιογραφικά στοιχεία 

Ο Ακουίστι γεννήθηκε στο Φορλί, αλλά νεαρός ακόμα εγκαταστάθηκε στην Μπολόνια προκειμένου να σπουδάσει στην Κλημεντινή Ακαδημία, μαθητεύοντας κοντά στους Φιλίππο Μπαλουγκάνι και Κάρλο Μπιανκόνι. Κέρδισε διαδοχικώς το μεγάλου κύρους Βραβείο 1ης Τάξεως Μαρσίλι-Αλντροβάντι (Marsili-Aldrovandi), με τα έργα του «Enea condotto dalla Sibilla ai Campi Elisi» (1774) και «Un Romano che rapisce una Sabina» (1775).

Αναγορεύθηκε επίτιμο μέλος της Μεγάλης Δουκικής Φλωρεντινής Ακαδημίας το 1782, της Ακαδημίας του Αγίου Λουκά στη Ρώμη (1803) και της Ακαδημίας της Μάντοβα. Ο Ακουίστι απεβίωσε στην Μπολόνια σε ηλικία 76 ετών.

Μπολόνια
Το έργο του καλλιτέχνη στην Μπολόνια (1774-1791) τυποποιήθηκε από τις decorazioni all'antica, δηλαδή διακοσμητικά γλυπτά σε μίμηση των κλασικών ελληνορρωμαϊκών έργων. Τα έργα του είναι επίσης εμποτισμένα με μια αναζήτηση για το μεγαλοπρεπές και το εντυπωσιακό, όπως φαίνεται στο τεράστιο άγαλμα που φιλοτέχνησε για τον Ναό του Τριρένιο (1781). Το αριστούργημά του από αυτή την περίοδο βρίσκεται στον τρούλο του Ιερό της Σάντα Μαρία ντελλα Βίτα (1787).

Ρώμη
Το 1792 ο Ακουίστι μετακόμισε από την Μπολόνια στη Ρώμη (1792-1807). Εκεί εργάσθηκε δίπλα στον Αντόνιο Κανόβα και τον Τζουζέππε Βαλαντίερ. Στη Ρώμη διακόσμησε το Παλάτσο Μπράσκι κοντά στην Πιάτσα Ναβόνα. Το 1793 και 1794 φιλοτέχνησε μια προτομή του δούκα Φρειδερίκου Αυγούστου του Ολδεμβούργου από λευκό μάρμαρο για το μνημείο του δούκα στον Ναό του Αγίου Λάμπερτ στο Όλντενμπουργκ της Γερμανίας.

Μιλάνο
Το 1807 ο Ακουίστι πήγε και έζησε για εφτά χρόνια στο Μιλάνο, όπου δημιούργησε μερικά εκ των πλέον γνωστών έργων του, όπως το μαρμάρινο άγαλμα «Αταλάντη», το μαρμάρινο σύμπλεγμα «Άρης και Αφροδίτη», το άγαλμα του Δαυίδ στην πρόσοψη του Καθεδρικού Ναού του Μιλάνου και ανάγλυφα στην «Αψίδα της Ειρήνης» του Μιλάνου. Αυτά τα τελευταία έργα ολοκληρώθηκαν στον νεοκλασικό ρυθμό.

Επιστροφή στην Μπολόνια 
Ο Ακουίστι επέστρεψε στην Μπολόνια το 1814 και από τότε μέχρι τον θάνατό του δημιουργούσε γλυπτά για την Τσερτόζα ντι Μπολόνια, το μνημειακό κοιμητήρι της πόλης. Αλλά στα δύο μόνο έργα εκεί που είναι βέβαιο ότι είναι φιλοτεχνημένα από τον ίδιο (δύο ακόμα αποδίδονται σε αυτόν κατά ομοφωνία των ειδικών), το καλλιτεχνικό επίπεδο έχει πέσει και τα μνημεία είναι μέτριας ποιότητας και συλλήψεως, με λιγοστές λεπτομέρειες.

Η κληρονομιά του στην Τέχνη 
Τα έργα του Ακουίστι είναι διάσπαρτα σε πολλά μέρη της Ιταλίας. Ανάμεσά τους ξεχωρίζουν τα ανάγλυφα στην «Αψίδα της Ειρήνης» της Πύλης Σεμπιόνε του Μιλάνου, το άγαλμα της Vecchia Legge στην πρόσοψη του Καθεδρικού Ναού του Μιλάνου, το σύμπλεγμα «Άρης και Αφροδίτη» στη Βίλλα Καρλόττα του Τρεμέτσο στη Λίμνη Κόμο, τα αγάλματα στο Παλάτσο Μπράσκι στη Ρώμη και το μαρμάρινο άγαλμα «Αταλάντη» στη Villa Belgiojoso Bonaparte του Μιλάνου.

Ο Ακουίστι βοήθησε στη μετάβαση από τις ήρεμες μορφές του μπαρόκ και του ανθοστόλιστου ροκοκό στις ηρωικές σκηνές που ενέπνεε ο αρχιτέκτονας Μπενεντέττο Αλφιέρι. Παρά το ότι είχε ταξιδέψει πολύ στην Ιταλία, θεωρείται ένας Μπολονέζος καλλιτέχνης, καθώς πέρασε τα χρόνια που έκτισαν την καλλιτεχνική του προσωπικότητα στην Μπολόνια και δημιούργησε πολλά σημαντικά έργα του εκεί.

Παραπομπές

Εξωτερικοί σύνδεσμοι
 

Ιταλοί γλύπτες